کشمیر کو تقسیم کرنے کی سازش تیز

موجودہ ھندوستانی حکومت کشمیری عوام کا حق پایمال کر رہی ہے اور بین الاقوامی قانون کی خلاف ورزی کی کوشش کرتے ہوئے کشمیری عوام کی بنیادی حقوق پایمال کر رہی ہے ۔

خبر کا کوڈ: ۴۴۰۹۷۶

تاریخ: ۰۴ آبان ۲۰۱۹ - ۱۹:۱۰

رسا نیوز ایجنسی کی رپورٹ کے مطابق ھندوستان کشمیر کو ۳حصوں میں تقسیم کرنے کے منصوبوں پر غور کر رہا ہے۔

بھارتی قانونی ماہرین کا دعویٰ ہے کہ ھندوستانی کے آئین میں ایسی شقیں موجود ہیں جس کے تحت پاکستانی سرحد کے ساتھ واقع کسی بھی ریاست کی سرحدیں تبدیل کی جا سکتی ہیں۔

بھارتی رپورٹس کے مطابق کشمیر کو تقسیم کرنے اور نئی سرحدیں بنانے میں سب سے بڑی رکاوٹ بھارتی آئین کا آرٹیکل 370ہے۔

آرٹیکل35-A کے برعکس آرٹیکل 370 آئین کا باضابطہ حصہ ہے اور ریاست کو خود مختارانہ حیثیت دیتا ہے۔ آرٹیکل35-A کو آئین میں صدارتی حکم نامے کے ذریعے شامل کیا گیا تھا۔

یہ آرٹیکل ریاستی اسمبلی کو ریاست کے مستقل رہائشیوں کا تعین کرنے کی اجازت دیتا ہے اور مستقل رہائشیوں کو خصوصی حقوق اور مراعات دیتا ہے۔

ھندوستانی ماہرین کے مطابق یہ دونوں قوانین ابتدا میں عارضی طور پر بنائے گئے تھے۔ ان کے باضابطہ ہونے کی بنیاد کشمیر کی آئین ساز اسمبلی ہے جس نے ریاست کا آئین تشکیل دیا اور آرٹیکل 370 کو منسوخ کرنے کی سفارش کئے بغیر اس نے خود کو تحلیل کر دیا۔

ھندوستانی رپورٹس کے مطابق آرٹیکل 370 میں آرٹیکل 368(1)کے ذریعے ترمیم کی جا سکتی ہے جس کیلئے لوک سبھا میں ایک تحریک پیش کرنے کی ضرورت ہے جس میں آرٹیکل 368(1) کے ذریعے آرٹیکل 370 منسوخ کرنے کا مطالبہ کیا جائے جو پارلیمنٹ کو آئین میں ترمیم کا طریقہ کار طے کرنے کا اختیار دیتا ہے۔

پارلیمنٹ کے دونوں ایوانوں کو یہ ترمیم منظور کرنا ہوگی اور اس کے بعد بھارت کی آدھی ریاستوں کو اس کی توثیق کرنا ہوگی اور یہ عمل مکمل ہونے میں کافی وقت لگے گا۔

آرٹیکل 370 کی منسوخی کے بعد ھندوستانی پارلیمنٹ کو کشمیر کی سرحدوں کے ازسر نو تعین کا اختیار حاصل ہو جائیگا۔

اس کے بعد پارلیمنٹ آرٹیکل 3کے تحت اختیارات استعمال کرتے ہوئے ریاست کو مختلف حصوں میں تقسیم یا اس کی سرحدوں کا دوبارہ تعین کر سکتی ہے تاہم آرٹیکل 370کی موجودگی میں یہ اقدام غیرقانونی ہو گا۔

ھندوستانی کی نیوز ایجنسی " آئی اے این ایس " کے مطابق لوک سبھا کے سابق سیکرٹری جنرل سبھاش کیشپ نے دعویٰ کیا کہ آرٹیکل 370 آئین کی خصوصی نہیں عارضی شق ہے اور مختلف عارضی، عبوری اور خصوصی شقوں میں عارضی شق سب سے کمزور ہوتی ہے اور فیصلہ صرف یہ کرنا ہوتا ہے کہ اس شق کو کب اور کیسے ختم کرنا ہے۔

بین الاقوامی قانون کے ممتاز پاکستانی ماہر احمر بلال صوفی نے کہا کہ بھارت کی طرف سے ایسی کوئی بھی کوشش جو مقبوضہ کشمیر کی موجودہ آئینی حیثیت کو تبدیل کرے بین الاقوامی قانون اور اقوام متحدہ کے قراردادوں کی کھلی خلاف ورزی ہو گی۔

ایسا کوئی بھی اقدام چوتھے جنیوا کنونشن کی بھی خلاف ورزی ہو گی، حکومت پاکستان کو یہ معاملہ اقوام متحدہ سمیت عالمی برادری کے سامنے بھرپور طریقے سے اٹھانا چاہئے۔

پاکستانی قانونی ماہرین کے مطابق ایسا کوئی بھی اقدام بین الاقوامی قانون اور حتیٰ کے بھارتی آئین کی بھی خلاف ورزی ہوگی۔

واضح رہے کہ کشمیری عوام پر ایک عرصہ سے ظلم ہو رہا ہے وہاں کی عوام میں خوف کا ماحول پیدا ہو چکا ہے ۔

اس میں کوئی شک نہیں ہے کہ جب سے موجودہ حکومت برسر اقتدار آئی ہے کشمیری عوام سخت مشکلات کا سامنا کر رہی ہے اور خاص کر اس حکومت کا اسرائیل سے دوستی اور صیہونی لابی کی حمایت نے کشمیریوں پر ظلم کا سبب بن رہی ہے ۔

اس سے پہلے بھی کشمیر میں ھندوستانی فوج اسرائیلی فوج کے فارمولہ پر عمل کرتی آ رہی ہے بعض مبصرین کا کہنا ہے کہ کشمیر کی موجودہ حالات میں اسرائیل کا بہت پڑا ہاتھ ہے کیوں وہ مسلمان کا کھلا دشمن ہے اور جو بھی مسلمان کا دشمن ہے وہ اس کا دوست ہے ۔ اور کسی سے پوشیدہ نہی ہے کہ بی جے پی مسلمان کا کھلا دشمن ہے ۔